9GAG

9GAG on suhtlusportaal, kus kasutajad saavad üles laadida ja teistega jagada enda valmistatud või teistelt veebilehtedelt leitud sisu. Portaali haldav ettevõte, 9GAG Inc., asub Ameerika Ühendriikides California osariigis Mountain View's. Alates portaali avamisest 23. aprillil 2008 on see kogunud palju populaarsust. 2015. aasta septembriks oli portaalil juba üle 26 miljoni Facebooki meeldimise ja üle viie miljoni Twitteri jälgija. 9GAG kuulub internetis 200 populaarseima veebilehe hulka, selle väärtuseks hinnatakse üle 56 miljoni USA dollari.

2015. aasta detsembris oli lehel 164 miljonit aktiivset külastajat, neist 7,82% Saksamaalt, 7,02% Ameerika Ühendriikidest, 5,35% Prantsusmaalt, 4,77% Brasiiliast ja 3,93% Türgist. Portaali investeeriti 2,8 miljonit dollarit. Investorite seas olid ka 500 Startups, Benjamin Ling, BoxGroup, Adam Rothenberg, David Tisch, Freestyle Capital, James Hong, Philip Kaplan, Scott Banister ning Y Combinator.

Ajalugu
9GAGi asutasid 2008. aastal Hongkongi ülikooli tudeng Ray Chan, tema vend Chris Chan ja teised eesmärgiga luua alternatiivne platvorm e-postile, kus kasutajad saaksid hõlpsasti jagada humoorikaid pilte ja videoid. Ray Chan on keeldunud seletamast, kust tuli nimi "9GAG".

Asutades ettevõtte "lihtsalt lõbu pärast", kasutasid 9GAG-i asutajad veebilehte kui CV täidet, et osaleda ettevõtte 500 Startupsi korraldatud intensiivses suveprogrammis. Suveprogrammi raames töötas 9GAGi meeskond teiste idufirmaideede kallal, nagu näiteks StartupQuote ja Songboard. Pärast 500 Startups acceleratori programmi osales 9GAG Y Combinator inkubaatoris, mille tulemusena selle kasutajate baas suurenes 70 miljoni ülemaailmse unikaalse külastajani kuus. 9GAGi asutajate meeskond lõpetas teiste projektide kallal töötamise ja keskendus ainult 9GAGile. 500 Startupsile anti tänutäheks aktsiaid abi ja juhendamise eest. 2012. aasta juulis kogus 9GAG lisaks 2,8 miljonit USA dollarit Silicon Valleys asuvatelt riskikapitali suurettevõtetelt nagu True Ventures ja Greycroft Partners. Ettevõte väljastas hiljem ka iOS iPhone rakenduse. 2012. aasta augustis sai 9GAG veel 2,8 miljonit USA dollarit Silicon Valley riskikapitali ettevõtetelt nagu True Ventures ja Greycroft Partners ning erainvestoritelt, kelle hulka kuulusid ka Christopher Sacca, Kevin Rose ja Naval Ravikant. See rahastamine toetas 9GAGi inseneride meeskonna kasvamist nii Hongkongis kui ka Silicon Valleys.

Mobiliirakendus 

9GAGil on mobiilne rakendus operatsioonisüsteemidele iOS, Android, Windows Phone 8 ja BlackBerry 10. 2012. aasta juulis tegi 9GAG mobiilirakenduse iOS-ile ja Androidile. See rakendus toimib täiendatud versioonina veebipõhisest 9GAGist. 2014. aasta suvel tõi 9GAG turule "9CHATi", millega saavad 9GAGi kasutajad logida enda kontosse ning suhelda inimestega üle terve maailma. "9CHAT" arenes, lastes kasutajatel luua gruppe, kus on võimalik rääkida rohkemate inimestega samal ajal. 2015. aasta jaanuaris avaldas 9GAG oma esimese mängu, 9GAG Redhead Redemption.

Veebisaidi sisu

 Veebisaidi sisu moodustavad suures osas "meemid", mida on võimalik kommenteerida ning millele on võimalik anda poolt- ja vastuhääli.
 Sarnaselt teiste suhtlusportaalidega nagu Reddit ja Digg kasutab 9GAG ära kasutajate loodud meeme, mida jagatakse kõikide portaalikasutajatega.
 Kasutajate üleslaaditav sisu on jagatud järgmistesse kategooriatesse: hot, trending, fresh, TV, girl, comic, NSFW, cosplay, geeky, timely, meme, WTF ning veel näiteks cute, food, GIFs.
 Kasutajatel on võimalik anda teiste postitustele poolt- ja vastuhääli, mis määrab postituse populaarsuse. Samuti on võimalik postitusi kommenteerida ning teistega arutleda.
 Mõned populaarsemad meemid on näiteks Confession Bear, Overly Attached Girlfriend, First World Problems, Awkward Penguin jne.
 Meemid on enamasti valmistatud nii, et pildi üleval osas kirjeldatakse situatsiooni ning pildi all järgneb koomiline resultaat. Esimene sellisel moel kasutatud meem oli "Rage Comic", mis kujutab ärritavat olukorda ning mille viimane kaader kujutab tähti "FU".

Külastatavus ja muud andmed

2012. aasta juulis mainis Chris Chan ühes intervjuus, et 9GAGi veebiportaali külastas ühe kuu jooksul 80 miljonit erinevat külastajat ning kokku vaadati lehekülge 2 miljardit korda.

2012. aastal Alexa Internet Inc. tehtud uuringutest selgus, et 12,1% kogu portaali külastajatest on pärit Indiast, järgnevad USA (9,1%), Saksamaa (6,6%), Indoneesia (3,5%) ja Brasiilia (3,4%).

Autorsusprobleemid

9GAGi kasutajad postitavad sageli enda nime alt teiste poolt loodud teoseid, küsimata originaalautoritelt selleks luba. Sageli võetakse pilte teistelt sarnastelt veebilehtedelt nagu 4chan, Newgrounds, Reddit, SomethingAwful jne. 9GAGi kaasomanik Ray Chan on aga öelnud, et 9GAGi eesmärk ei ole luua uusi meeme ega koomikseid, vaid aidata juba olemasolevaid levitada.

Veebilehe kultuur

 9GAGi kasutajaid kutsutakse sageli nimetusega "9gaggers".
 Portaali külastatakse kõige sagedamini koolidest või töökohtadest.
 9GAGi kaasasutaja Ray Chani sõnul on 9GAG koht, kus inimesed võiksid käia, et lüüa aega surnuks ja lõbutseda.

Viited

Veebisaidid
Veebiportaalid